Klimaathulp ‘buite bereik’ vir armer landePres. Cyril Ramaphosa by die VN se COP27-klimaatberaad in Egipte (8 November 2022) (Foto: Kopan o Tlape/GCIS) Pres. Cyril Ramaphosa het Dinsdag aan die Verenigde Nasies (VN) se COP27-klimaatberaad in Egipte internasionale finansierders gekap dat dit baie moeilik is vir armer lande om hulp te bekom vir klimaatsverandering. “Ondersteuning van multilaterale organisasies is buite bereik vir die meerderheid van die wêreldbevolking weens beleide vir lenings wat risiko-onwillig is en met veeleisende kostes en voorwaardes gepaardgaan,” het hy tydens die beraad in Sharm el-Sheikh gesê. Volgens hom moet finansierders “die manier verander hoe projekte gefinansier word” om armer lande te help om ook klimaatsverandering te kan bekamp. Volgens ŉ VN-ondersteunde verslag wat Dinsdag vrygestel is, het ontwikkelende lande en opkomende ekonomieë teen 2030 jaarlikse beleggings van meer as $2 biljoen (“trillion”) nodig indien die wêreld aardverwarming wil stop. Suid-Afrika, een van die wêreld se top-12 besoedelaars as gevolg van steenkoolverbruik, het verlede week onthul dat hy die volgende vyf jaar sowat $98 miljard gaan benodig om in die stryd teen klimaatsverandering. Die regering het verlede jaar tydens COP26 in Glasgow lenings en toelaes van $8,5 miljard bekom van ŉ groep ryk lande vir die oorgang. Ramaphosa het ŉ beroep op ryk lande gedoen om hul beloftes gestand te doen, “sodat vertroue nie geskaad sal word nie”. Die president het die beraad ook verseker dat Suid-Afrika, wat sowat 80% van sy elektrisiteit deur steenkool opwek, op koers is om verskeie van sy verouderde steenkool-kragstasies binne die volgende agt jaar uit diens te stel. Maroela Media het vroeër berig die Wêreldbank het Suid-Afrika verlede week $497 miljoen toegestaan om een van sy grootste steenkoolkragstasies uit diens te stel en hernubare energie te bevorder. Suid-Afrika sal minstens $500 miljard benodig om teen 2050 koolstofneutraliteit te bereik, het die bank gesê.